Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 221/14/8808	Rožňava, 6.6.2014
EEČ : 2-67-173-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1)	v presne nezistenom čase od 18.45 h dňa 25.03.2013 do 06.10 h dňa 26.03.2013 v XXXXX, na ulici XXXXXj, na parkovisku pri bufete zv. Večierka, sa vlámal do tam zaparkovaného autobusu zn. Karosa, ev. č. XXXXX takým spôsobom, že pomocou skrutkovača otvoril dvierka na zadnej časti autobusu a odcudzil 2 ks autobatérií 180 Ah zn. Exide, výrobných čísiel: 1IG22ND a F1295A, čím poškodenej spoločnosti XXXXX a. s. XXXXX, Závod XXXXX spôsobil škodu vo výške XXXXX €, 
2)	v presne nezistenom čase od 18.30 h dňa 07.02.2014 do 06.00 h dňa 10.02.2014 v XXXXX na ulici XXXXX na parkovisku pri bufete zv. Večierka, sa vlámal do tam zaparkovaného autobusu zn. Karosa, ev. č. XXXXX takým spôsobom, že pomocou skrutkovača otvoril dvierka na zadnej časti autobusu a odcudzil 2 ks autobatérií 180 Ah zn. Exide, výrobných čísiel: F22952 a 1A06JST-1P, čím poškodenej spoločnosti XXXXX a. s. XXXXX, Závod XXXXX spôsobil škodu vo výške XXXXX €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
20 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Uznesením povereného príslušníka Obvodného oddelenia PZ SR v XXXXX sp. zn. ORP-XXXXX zo dňa 17.03.2014, bolo začaté trestné stíhanie a súčasne vznesené obvinenie XXXXX za prečin krádeže podľa § 212 ods. 1,2 písm. a) Tr. zák., v podstate na tom skutkovom základe, ako je to uvedené v bode 2) výrokovej časti tohto uznesenia. 
	Uznesením povereného príslušníka Obvodného oddelenia PZ SR v XXXXX sp. zn. XXXXX zo dňa 28.03.2014, bolo začaté trestné stíhanie a súčasne vznesené obvinenie XXXXX za prečin krádeže podľa § 212 ods. 2 písm. a) Tr. zák., v podstate na tom skutkovom základe, ako je to uvedené v bode 1) výrokovej časti tohto uznesenia. 
Uznesením povereného príslušníka Obvodného oddelenia PZ SR v XXXXX sp. zn. ORP-XXXXX zo dňa 11.04.2014, boli obe trestné veci spojené na spoločné konanie. 
	Obvinený XXXXX sa k spáchaniu skutkov, za ktoré je stíhaný, v celom rozsahu priznal. Svoje konanie oľutoval. Na svoju obhajobu uviedol, že batérie odcudzil preto, lebo je bez pracovného pomeru a predajom odcudzených autobatérií chcel získať finančné prostriedky. Autobatérie boli vrátené poškodenej spoločnosti. Vyjadril súhlas s podmienečným zastavením trestného stíhania. 
	Svedok - poškodený XXXXX, splnomocnený zástupca spoločnosti XXXXX a. s. XXXXX, závod XXXXX, potvrdil, že im bolo spolu odcudzených 4 ks autobatérií, v celkovej hodnote XXXXX €. Náhradu škody si neuplatňujú, pretože autobatérie im boli vrátené. 
	Z výpovede svedka XXXXX, splnomocnenia, zápisníc o obhliadkach miesta činu, pripojených fotodokumentácií, potvrdení o zaistení vecí, úradných záznamov o vrátení vecí, odborných vyjadrení, ako aj z ďalších dôkazov vo vyšetrovacom spise, vyplývajú už uvedené skutočnosti. 
	Obvinený je z miesta trvalého bydliska dobre hodnotený. Doposiaľ nebol súdne trestaný. 
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal dvojnásobný prečin krádeže podľa § 212 ods. 2 písm. a) Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchaniu prečinu priznal, svoje konanie oľutoval a vyjadril súhlas s prípadným podmienečným zastavením trestného stíhania proti svojej osobe. Odcudzené veci boli poškodenej spoločnosti vrátené. 
Vzhľadom na vyššie uvedené  bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 20 (dvadsať) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor